กฎสำนักนายกรัฐมนตรี ออกตามความในพระราชบัญญัติเครื่องแบบข้าราชการฝ่ายพลเรือน พ.ศ. 2478 (ฉบับที่ 28)

กดสำนักนายกรัถมนตรี
ออกตามความไนพระราชบัญญัติเครื่องแบบข้าราชการ
ฝ่ายพลเรือน
พุทธสักราช
๒๔๗๘ (ฉบับที่ ๒๘)[๑]
 

อาศัยอำนาจตามความในมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ นายกรัฐมนตรีออกกฎไว้
ดังต่อไปนี้

ข้อ ๑ ให้ยกเลิกความในส่วนที่ ๒ หมวดที่ ๓
แห่งกฎสำนักนายกรัฐมนตรีออกตามความในมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ ลงวันที่ ๒๖
ธันวาคม พุทธศักราช ๒๔๗๘ ซึ่งได้แก้ไขเพิ่มเติมโดยกฎสำนักนายกรัฐมนตรี
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ (ฉบับที่
๑๓) และให้ใช้ความต่อไปนี้แทน

หมวดที่ ๓
กระทรวงมหาดไทย
ว่าด้วยเครื่องแบบเจ้าพนักงานตรวจคนเข้าเมือง
 

ข้อ ๑๑ เครื่องแบบเจ้าพนักงานตรวจคนเข้าเมืองให้มีดังนี้
ก. หมวกมี ๒ อย่าง คือ
(๑) หมวกกันแดดสีกากี หรือสีขาวแบบราชการ สายรัดคางหนังสีน้ำตาลกว้าง
๑ เซนติเมตร ที่หน้าหมวกติดครุฑสีทองดุนตามแบบดังกล่าวใน (๒)
(๒) หมวกทรงหม้อตาลสีกากี หรือสีขาว มีกะบังหน้าสีดำมัน
แต่ถ้าจะใช้หมวกทรงหม้อตาลสีขาว ให้ใช้สายรัดคางสีทองแทน ปลายสายรัดคางมีดุมตราครุฑสีทองข้างละ
๑ ดุม ที่หน้าหมวกติดตราหน้าหมวกปักด้วยดิ้นทอง เป็นรูปช่อชัยพฤกษ์แยกเป็น ๒ แฉก
ระหว่างแฉกมีรูปครุฑ เบื้องบนมีอุเปล่งรัศมีปักด้วยดิ้นเงิน
ติดทาบอยู่บนสักหลาดสีดำทำเป็นหมอนรองใน กับมีผ้าสักหลาดสีดำพันรอบขอบหมวก
ข. เสื้อมี ๒ อย่าง คือ
(๑) เสื้อแบบราชการสีกากี หรือสีขาว มีดุมตราครุฑสีทองติดอกเสื้อ
๕ ดุม
(๒) เสื้อเชิ้ตแขนยาวข้อมือรวบ
หรือแขนสั้นสีขาวหรือสีกากี ประกอบด้วยดุมสีเดียวกับเสื้อ มีกระเป๋าเย็บติดภายนอกตอนอกเสื้อทั้ง ๒ ข้าง ๆ ละกระเป๋า มีใบปกรูปมนชายกลางแหลม
ที่ปากกระเป๋าทั้ง ๒ ติดดุมสีเดียวกับเสื้อข้างละ ๑ ดุม สำหรับขัดกับใบปกกระเป๋า
เสื้อทั้งสองอย่างนี้ให้มีอินทรธนูทำด้วยสักหลาดสีดำ ตอนต้นของอินทรธนูมีขนาดกว้าง
๔ เซนติเมตร ต่อจากนั้นไปให้มีรูปเรียวตามด้านยาว ส่วนขนาดด้านยาวให้เท่ากับขนาดยาวแห่งบ่าของบุคคล
ด้านคอปลายมน ติดดุมตราครุฑสีทองข้างละ ๑ ดุม กลางอินทรธนูติดเครื่องหมาย ต.ม. ไขว้ในบัวกระหนกทำด้วยโลหะสีทอง
กับมีเครื่องหมายชั้นเป็นรูปแถบทองขนาดกว้าง ๑.๒ เซนติเมตร ห่างกันครึ่งเซนติเมตร
ประดับตามขวางของอินทรธนูเสื้อ มีจำนวนแถบตามชั้นดังนี้ คือ
(๑) ชั้นจัตวา ๑
แถบ
(๒) ชั้นตรี ๒
แถบ
(๓) ชั้นโท ๓
แถบ
(๔) ชั้นเอก ๔
แถบ
ค. กางเกงมี ๒ ชนิด คือ
(๑) กางเกงสีขาว หรือสีกากีขายาว ไม่พับปลายขา
(๒) กางเกงสีขาว หรือสีกากีขาสั้น
ง. เข็มขัดทำด้วยหนังสีน้ำตาล กว้าง ๕ เซนติเมตร
ใช้หัวทองเหลืองรูปสี่เหลี่ยมผืนผ้า ชนิดหัวกลัด
จ. รองเท้าและถุงเท้า
(๑) รองเท้าหุ้มส้น หรือหุ้มข้อเท้า หนังสีดำหรือสีน้ำตาลหรือสีขาวชนิดผูก
ประกอบด้วยถุงสีเดียวกับรองเท้า ใช้เฉพาะเครื่องแบบที่ใช้กางเกงขายาว
แต่ถ้าใช้รองเท้าสีขาวให้ใช้เฉพาะเครื่องแบบที่ใช้กางเกงขายาวสีขาวเท่านั้น
(๒) รองเท้าหุ้มส้นชนิดผูกสีน้ำตาล หรือสีดำ ประกอบด้วยถุงยาวสีน้ำตาลสวมถึงใต้เข่า
ใช้กับกางเกงขาสั้นสีกากี
(๓) รองเท้าหุ้มส้นชนิดผูกสีดำ หรือสีน้ำตาล
ประกอบด้วยถุงยาวสีขาวสวมถึงใต้เข่า ใช้กับกางเกงขาสั้นสีขาว
ข้อ ๑๒ ข้าราชการวิสามัญในกองตรวจคนเข้าเมือง
ให้ใช้เครื่องแบบอย่างเดียวกับข้าราชการสามัญโดยเทียบชั้นเงินเดือนโดยอนุโลม
ข้อ ๑๓ แพทย์ผู้กระทำการในหน้าที่เจ้าพนักงานตรวจคนเข้าเมือง
ให้แต่งเครื่องแบบเจ้าพนักงานตรวจคนเข้าเมือง ดังกล่าวในข้อ ๑๑
ข้อ ๑๔ เครื่องแบบนายท้าย
ช่างเครื่อง และกลาสี มีดังนี้
(๑) หมวก ให้ใช้หมวกเช่นเดียวกับเจ้าพนักงานตรวจคนเข้าเมือง
ดังที่บัญญัติไว้ในข้อ ๑๑ ก. (๑) (๒)
(๒) เสื้อ ให้ใช้เสื้อเชิ้ตแขนยาวข้อมือรวบ
หรือแขนสั้นสีขาวหรือสีกากี ประกอบด้วยดุมสีเดียวกับเสื้อคอปก
มีกระเป๋าเย็บติดภายนอกตอนอกเสื้อทั้ง ๒ ข้าง ข้างละกระเป๋า มีใบปกรูปมน
ชายกลางแหลม ที่ปากกระเป๋าทั้ง ๒ ติดดุมสีเดียวกับเสื้อข้างละ ๑ ดุม
สำหรับขัดกับใบปกกระเป๋า กับอินทรธนูสีเดียวกับเสื้อ
เย็บเป็นแผ่นสี่เหลี่ยมเรียวจากทางด้านไหล่ไปทางคอ ติดอยู่เหนือบ่าทั้ง ๒ ข้าง
ด้านทางไหล่กว้าง ๓.๕ เซนติเมตร เย็บติดตะเข็บเสื้อด้านทางคอกว้าง ๒.๕ เซนติเมตร
ปลายมน ขัดดุมสีเดียวกับเสื้อ
ถ้าไม่ใช่ระหว่างทำการในเรือ นายท้าย ช่างเครื่องและกลาสี
จะใช้เสื้อประกอบด้วยเครื่องหมายเช่นเดียวกับเจ้าพนักงานตรวจคนเข้าเมืองก็ได้
(๓) กางเกง เข็มขัด รองเท้า ถุงเท้า ให้ใช้เช่นเดียวกับเจ้าพนักงานตรวจคนเข้าเมือง
ดังบัญญัติไว้ในข้อ ๑๑ ค.ง.จ.
ข้อ ๑๕ การแต่งเครื่องแบบต้องใช้หมวก
เสื้อ กางเกงสีเดียวกัน ในโอกาสที่แต่งเครื่องแบบนี้ จะประดับแถบเครื่องราชอิสริยาภรณ์ด้วยก็ได้

ข้อ ๒
ให้กรมตำรวจทำเครื่องแบบตามกฎนี้ไว้เป็นตัวอย่าง และในโอกาสแต่งเครื่องแบบตามกฎนี้
ห้ามมิให้ใช้ผิดจากตัวอย่าง


กฎให้ไว้ ณ วันที่ ๒๖ พฤศจิกายน พุทธศักราช ๒๔๘๕
จอมพล ป. พิบูลสงคราม
นายกรัฐมนตรี


















โชติกานต์/ปรับปรุง
๑๒ กุมภาพันธ์ ๒๕๖๓

อรญา/ตรวจ
๔ พฤษภาคม ๒๕๖๓

[๑] ราชกิจจานุเบกษา เล่ม ๕๙/ตอนที่ ๗๔/หน้า ๒๓๓๔/๑ ธันวาคม
๒๔๘๕